61. schôdza NR SR - 1.deň - A. dopoludnia
Dátum: 2016-02-11
Poslanec: Novotný, Viliam (-)
Druh vystúpenia: Vystúpenie v rozprave

Vážený pán predseda Národnej rady, vážené dámy, vážení páni, vážený pán predsedajúci, väčšinou v predvolebnej kampani predpoludním stojím pred nejakou slovenskou nemocnicou a rozprávam sa s pacientmi a zdravotníkmi. Robím to vždy, keď je predvolebná kampaň. A je to pre mňa dôležité nielen preto, lebo viem osloviť týchto ľudí, ale aj preto, lebo sa tým veľa dozviem, a to aj o tom, čo sa deje v samotnej nemocnici, mnohokrát iné informácie, ako mi povie tamojší pán riaditeľ, s ktorým sa, samozrejme, takisto stretnem počas toho predpoludnia, ale dozviem sa aj veľa o tom, ako tí ľudia vnímajú zdravotníctvo. Pred časom som pred niektorými voľbami rozprával o tom, že najviac ľudí trápia poplatky v zdravotníctve, inokedy som hovoril o tom, že doplatky za lieky boli tým ťažiskovým problémom, o ktorom najčastejšie hovorili. Viete, o čom hovoria teraz najčastejšie? Je to kauzách, o rozkrádaní zdravotníctva, o tom, prečo z neho miznú peniaze a potom odchádzajú sestričky. Prečo začínam zdravotníctvom, keď viem, že budem hovoriť o školstve. Je to preto, lebo, to už aj dnes v tejto diskusii odznelo, že existujú veľké podobnosti medzi zdravotníctvom a školstvom. Ja som si totiž pôvodne myslel, že len v zdravotníctve sme svedkami organizovaného rozkrádania verejných zdrojov nominantmi súčasnej vlády cez vopred vybrané firmy. Pritom môžete začať cétečkom v Piešťanoch, ktorýmkoľvek iným cétečkom, kde sme robili poslanecký prieskum, môžete pokračovať centrálnym príjmom v Košiciach, stravovacími službami v štátnych nemocniciach, hrachovou kašou z Luxemburska, môžete pokračovať tamojšími upratovacími službami a končiť, keď chcete, pri tete Anke alebo pri veľmi populárnom masérovi, ktorý teraz rezonuje v médiách. Musím ale povedať, že veľmi podobný obraz organizovaného rozkrádania verejných zdrojov prebieha aj v školstve. Dnes som pozorne počúval vystúpenie pána ministra Draxlera, ktorý hovoril o tom, že protest učiteľov vyvoláva iba chaos, že táto schôdza vyvoláva iba chaos, že tie stretnutia na námestiach vyvolávajú iba chaos v školstve, ktoré v podstate má problémy, ale celkom dobre funguje, pričom je dôležité hovoriť o stratégii, o koncepcii, o projektoch a nechať ľudí, ktorí na nich pracujú, v pokoji tvoriť tieto koncepcie a stratégie. Má to ale jeden malý háčik. Ten háčik je v tom, že veľmi ťažko vie odpovedať pán minister Draxler a možno aj jeho predchodcovia, ktorí boli na ministerstve školstva, čo robili tie celé štyri roky s tými stratégiami, koncepciami a projektmi, čo realizovali reálne v školstve, pretože výsledkom ich snaženia, prepáčte, keď to zjednoduším, je skutočnosť, že učitelia neučia v triedach, ale stoja a mrznú na námestiach. Dosť zlá vizitka po štyroch rokoch to je. A môžete sa na to pozerať zľava, sprava s tým, čo sa podarilo, čo sa nepodarilo, samozrejme, pán predseda parlamentu ako predchádzajúci minister školstva bude mať iný názor, čo všetko ako ministrovi sa mu podarilo urobiť. Faktom je, že po štyroch rokoch stoja učitelia na námestiach a dožadujú sa zmien v školstve. Priznám sa, že bol som na rokovaní školského výboru, aj keď nie som jeho členom, a ako poslanec Národnej rady môžem sa zúčastniť rokovania ktoréhokoľvek výboru. A musím vám povedať, že to bol svet naopak. To bol svet podľa strany SMER. Naozaj, dámy a páni, uvažujete so mnou. Normálne je to tak, že vláda chce robiť reformy, chce niečo zásadné meniť a zamestnanci v danom rezorte protestujú, štrajkujú. Tak je to vo Francúzsku, tak je to vo Veľkej Británii, tak je to vo vyspelej Európe aj v iných krajinách na svete. Väčšinou odborári štrajkujúci sú proti zmenám, ktoré majú nastať proti reformám, proti zvyšovaniu efektivity, proti šetreniu, a je to všetko naopak v tejto krajine. Tu je to tak, že učitelia na školskom výbore vyzývajú k tomu, aby sa dodržalo programové vyhlásenie vlády, aby išlo viac peňazí do školstva, aby prebehli nutné zmeny v školstve. A traja bývalí ministri, ktorí sedeli za predsedníckym stolom, pán minister Draxler, ešte je súčasný minister školstva, pán minister Pellegrini, v súčasnosti predseda Národnej rady, a emeritný minister pán Čaplovič tam sedeli, kde dvaja z nich veľmi húževnato vysvetľovali, čo všetko treba robiť v budúcnosti, ako sa treba dohodnúť, akú treba mať stratégiu, koncepciu miesto toho, aby povedali, čo urobili reálne za tieto štyri roky v školstve. Čiže žijeme v takej čudnej krajine, kde štrajkujúci sa dožadujú reforiem, zmien, modernizácie, keď tí, ktorí sú za to štyri zodpovední, vysvetľujú, ako sa to nedá realizovať a ako treba to posunúť na ďalšiu vládu. Pravdupovediac som začal zdravotníctvom a tým, čo si pamätajú pacienti po štyroch rokoch pôsobenia dvoch ministrov strany SMER v zdravotníctve, pani Zvolenskej a pána Čisláka, že pamätajú si tam rozkrádanie, obávam sa, že tento pocit zostane aj z pôsobenia troch ministrov strany SMER v školstve, pána Čaploviča, pána Pellegriniho a pána Draxlera. To, čo si budú pamätať, sú učitelia na uliciach a tendre a rozkrádanie verejných zdrojov v školstve, pričom ešte v septembri roku 2014 pán minister Pellegrini presviedčal verejnosť vo verejnoprávnych médiách, že na platy novo nastupujúcich a inovatívnych učiteľov ministerstvo plánuje využiť eurofondy. Pravdou ale je, že nástupom pána ministra Draxlera sa očividne priority v školstve zmenili, keďže hneď v januári roku 2015 bolo vyhlásené verejné obstarávanie na predražené sifóny a WC splachovače a ďalšie vybavenie dielní v školách. Vtedy úradníci na ministerstve školstva boli očividne veľmi dobre informovaní o ministrových zámeroch, keďže verejné obstarávanie podpísali dva mesiace predtým, ako minister v marci 2015 podpísal samotný projekt na čerpanie eurofondov. Samotná tá zmluva na dodanie sifónov, splachovačov a ďalšieho vybavenia za skoro 9 mil. bola podpísaná v máji 2015. Keď ministerstvo školstva vypisovalo na to verejné obstarávanie, predpokladalo, že jeden sifón, dámy a páni, držte si klobúky, hovorím o prvej veľmi známej kauze neuveriteľne predraženého nákupu, ktoré realizovalo ministerstvo školstva, bude stáť 156 eur a jeden splachovač bude stáť 239 eur. Zvlášť by som podčiarkol tento súdny odhad odborníkov na ministerstve školstva, hlavne keď sa jedná o verejné zdroje. Neviem, kto z vás by vybral z rodinného rozpočtu 156 eur na sifón a 239 eur na splachovač. Uisťujem vás, že nikto v tejto sále ani nikto na balkóne a ani nikto na Slovensku by taký blázon nebol, aby to urobil. Ale z cudzieho krv netečie. Tak to odhadli ministerskí úradníci. To ešte ale nie je koniec príbehu, dámy a páni. Firma, ktorá to obstarávanie vyhrala, ponúkla druhú najdrahšiu ponuku na sifón a splachovač. Ale keďže to obstarávanie bolo zámerne zmanipulované do jedného celku, dve lacnejšie ponuky potom ministerstvo neakceptovalo. Firma, ktorá to vyhrala, bola zhodou okolností tá istá firma, ktorá v roku 2013 dodávala sifóny a WC splachovače na školy v rámci eurofondov. Vtedy stál jeden sifón 73 eur a jeden splachovač 120 eur. Pre mňa je dosť tajomné, že keď v roku 2013 vedelo ministerstvo vysúťažiť sifón za 73 eur a splachovač za 120 eur, prečo cenu zákazky v roku 2015 odhadlo na 156 eur za sifón a 239 eur za splachovač. Je to neuveriteľné. No ale to ešte stále nie je koniec príbehu, pretože nakoniec sa tam vysúťažili konečné ceny, a to, prosím, za sifón 251 eur a za splachovač 375 eur. Prosím, teraz sa zoberte a choďte do prvého obchodu, kde predávajú sifóny a splachovače. A uisťujem vás, že do 30 eur ich kúpite jeden aj druhý. Oni ich kúpili za 626 eur (za kus). Tak na platy na učiteľov nie je, ale na astronomické ceny za sifóny a splachovače peniaze jednoducho sú. Zase musím konštatovať, že za pána ministra Draxlera sa mrhanie verejnými zdrojmi ešte zhoršilo. Idem k druhej veľmi zaujímavej kauze, ťažko to povedať, idem k druhému veľmi zaujímavému plytvaniu verejnými zdrojmi, neuveriteľnému. Pán minister Draxler a jeho úradníci sa síce tvária, že v rozpočte nie sú peniaze na platy a potrebné investície v školstve, no medzitým potichu pripravujú ďalšie veľmi pochybné a podozrivé projekty, ktorých hlavnou náplňou bude podľa všetkého predražené verejné obstarávanie. Totiž v septembri 2015 potichu schválili sedem projektov, celkovo za 190 mil. eur. Sú to projekty na interaktívne laboratórium za 25 mil. eur, simulované trhové prostredie cvičných firiem za 29 mil. eur, duálne vzdelávanie za 42 mil. zaokrúhlim to, IT akadémiu za 21 mil. eur, sieť centier inovačného vzdelávania za 30 mil. eur, Školu otvorenú všetkým za bezmála 30 mil. eur, pričom začíname od najmenších projektov za 15 mil. eur v súhrne 192,821 mil. eur. Ja sa v tejto chvíli naozaj musím opýtať, pán minister Draxler tu nie je, koľko je tam plánovanej vaty. Nie je mi to celkom jasné. Bojím sa povedať, že je tam toľko plánovanej vaty ako pri sifónoch a splachovačoch. Ale takých 50 % vaty by som odhadol v týchto projektoch, keď toho nie je viac. V prospech koho, ktorých firiem sú tieto projekty, kto sa má na týchto projektoch nabaliť? Takže, na platy učiteľov tých 140 eur v tomto roku mesačne jednému učiteľovi jednoducho nie je, na modernizáciu a inováciu v školstve jednoducho nie je, ale na tieto predražené projekty z eurofondov peniaze sú. Ďalší príklad, dámy a páni. Kým pán premiér odkazuje učiteľom, sestričkám a verejnosti, že mesiac pred voľbami už nie je priestor na prijímanie riešení v školstve či zdravotníctve, aj dnes sme to počúvali, ministerskí úradníci to vidia trošku ináč a bez hanby tunelujú rozpočet školstva. Vláda nám odkazuje, že musíme čakať na výsledok volieb, aj dnes to odznelo v tejto rozprave, lebo až po voľbách to treba riešiť. A treba čakať tým pádom aj na programové vyhlásenie novej vlády. No úradníci na ministerstve školstva sa zbytočne nezdržujú čakaním na programové vyhlásenie a pokračujú v podobných pokútnych obchodoch a verejných obstarávaniach ďalej. Tak napríklad ministerstvo školstva prostredníctvom svojej organizácie, Štátneho inštitútu odborného vzdelávania, zbieralo v prvom februárovom týždni, teraz, minulý týždeň ponuky na neuveriteľne predražené školenia majstrov na odborných školách za skoro 1 mil. eur. To obstarávanie bolo na školenie, stáže pre majstrov odbornej výchovy a učiteľov odborných predmetov. Majstri odbornej výchovy a učitelia odborných predmetov tak majú získať trojdňové školenie v oblasti elektrotechniky, kaderníctva, technickej a aplikovanej chémie, potravinárstva a stavebníctva. Na prvý pohľad je to celkom dobrá myšlienka, veď treba sa školiť, treba získavať nové informácie. Čo to ale v praxi vo finančnom vyjadrení znamená? Má ministerstvo školstva zaplatiť 964-tisíc DPH, predpokladám, vopred vybratej a vyvolenej firme, ktorú vysúťažia, ktorá prostredníctvom desiatich lektorov uskutoční 60 trojdňových školení. Teda z milióna eur nepôjde školám či tým majstrom ani jedno euro, všetko bude inkasovať firma, z 1 mil. eur má ísť 216-tisíc eur na spotrebný materiál, čo znamená, že firma dostane 12 400 eur na zorganizovanie každého trojdňového školenia pre desať ľudí, ešte raz, 12 400 eur na trojdňové školenie pre desať ľudí, pričom keď odpočítate náklady na stravu, ubytovanie, cestovné a školiace potreby, to znamená, že vychádza každý jeden deň školenia na jedného lektora 1 600 eur, odmena pre lektora 1 600 eur. Je nám jasné, že ten lektor to nedostane, je to čistý tunel s verejnými zdrojmi. Len tak podotýkam pre poriadok, že priemerný plat majstrov, ktorí tam budú školení, je podľa Inštitútu finančnej politiky ministerstva financií, držím sa radšej čísel ministerstva financií, lebo tie čísla, s ktorými chodí pán minister, sú trošku tak od buka do buka, je 827 eur. To znamená, by sme si to zhrnuli a mali ste to možno omnoho lepšie a názornejšie zvýraznené, tak je to 964-tisíc eur na predražené školenia majstrov, plat majstra odbornej výchovy je 827 eur za mesiac, školiteľ, ktorý ho bude školiť, dostane za jeden deň dvojnásobok mesačnej mzdy majstra odbornej výchovy, 1 600 eur. Čiže dvojmesačná výplata majstra odbornej výchovy rovná sa jednému dňu práce školiteľa. Firme, pre ktorú vyzerajú byť na mieru ušité aj podmienky tohto tendra, keďže tender vyžaduje od firmy 900-tisícový obrat, ale aj nadštandardné vybavené školiace priestory pre školenia v potravinárstve, výberové konanie, verejné obstarávanie ušité na mieru, presne popísané, čo majú byť súčasti, ktoré takáto firma má mať v školiacich priestoroch pre školenie v potravinárstve, ministerstvo stanovilo cenu zákazky na takmer 1 mil. eur. To znamená, keď odpočítame náklady na spotrebný materiál vo výške 216-tisíc aj s DPH, stravu, ubytovanie a cestovné vo výške 162-tisíc s DPH, zostane 586-tisíc eur na odmeny pre školiteľov, prepočítané na jedného školiteľa a jeden deň spomínaných 1 600 eur. Ostáva pri tomto podozrivom tendri už len jedna jediná otázka, tá firma, ktorá ho má vyhrať, nebude náhodou tou istou firmou, cez ktorú ministerstvo obstaráva splachovače a sifóny? Ale pokračujem ďalej, dámy a páni, keď už sme pri predražených nákupoch, ktoré prebiehajú v rezorte školstva, nezabudnime ani, prosím, na nákup učebných pomôcok pre školské dielne a školy v podaní Ministerstva školstva Slovenskej republiky. Niekoľko takých pomôcok, ktoré ministerstvo školstva z verejných zdrojov nakúpilo, by som vám rád predstavil, a to znovu veľmi názorne, lebo tak je to jednoduchšie, ako hovoriť o mnohých číslach. Takže ministerstvo školstva, dámy a páni, nakúpilo školské pomôcky do školských dielní, takúto spájkovačku za 177,36 eura, ktorú viete bez problémov v ktoromkoľvek obchode, ktorý sa tým zaoberá, kúpiť do 20 eur. A, prosím pekne, to je na tom najkrajšie, že presne tú istú spájkovačku teraz pod menom vypaľovačka do dreva obstarali za 15,84 eura, ktorej reálna cena je možno 10 eur, maximálne do 20 eur. To je nákup učebných pomôcok v podaní ministerstva školstva. Ale pokračujem ďalej. Kupovali tam veru aj reťazové píly, aj tie sa môžu zísť pri praktickej výučbe. Reálna cena takejto reťazovej píly, ktorú tam máte uvedenú, je 90 eur. Ministerstvo školstva ju obstaralo za 580,92 eura. Je to šetrenie verejnými zdrojmi v podaní ministerstva školstva. No ale to ešte nie je všetko. Nakupovali tam aj školské pomôcky nielen pre dielne, ale, samozrejme, aj pre školy, pričom je vždy dobré, keď študenti vidia názornú pomôcku. Tak napríklad názorná pomôcka na zabezpečovacie prvky v domácnosti vo forme plagátu bola obstaraná za 154,8 eura. (Ukázanie plagátu.) Reálna cena výroby takéhoto plagátu, a to som sem započítal ešte aj duševné bohatstvo toho, kto to naozaj vytvoril, je možno do 20 eur, oni to obstarali za 154,8 eur. Ale to práve nie je najlacnejší plagát, lebo pri niektorých plagátoch treba naozaj viacej uvažovať, kým ho vytvoríte. Rozvod plynu v domácnostiach, takáto učebná pomôcka vo forme plagátu, bola obstaraná za 492 eur, kus plagátu je za 492 eur, hoci reálna cena aj so započítaním duševného bohatstva tvorcu tohto diela je maximálne 20 eur. Takže, dámy a páni, čo sa týka nákupu týchto učebných pomôcok pre školské dielne a pre školy, chcem vás informovať, že pani Eva Babitzová, predsedníčka strany Šanca podala trestné oznámenie pre porušenie povinnosti pri správe cudzieho majetku a pre podozrenie z machinácií vo verejnom obstarávaní práve pre nákup týchto školských pomôcok, toto vybavenie školských dielní. Dámy a páni, budem pomaly končiť, nechám ďalšie diskusie o stratégii, koncepcii a rozvoji školstva na skutočných odborníkov, ale to, čo by som záverom chcel povedať, je, že za toto bačovanie, ktoré som sa vám snažil v čo najkratšom čase a čo najnázornejšie predviesť, nesú zodpovednosť páni, ktorí riadili ministerstvo školstva, a nesie zodpovednosť strana SMER. Jednoducho štyri roky mali na starosti ministerstvo školstva a za štyri roky sú toto smutné výsledky ich práce (plus učitelia namiesto pred školami stojaci na našich uliciach). Nie je mi celkom jasné, ako chce SMER, ako chcú traja ministri za SMER vysvetliť učiteľom, že jednoducho nie je tých 140 eur mesačne na zvýšenie ich miezd, na to jednoducho peniaze nie sú, ale peniaze na astronomicky predražené nákupy čohokoľvek v podaní ministerstva školstva cez spriaznené firmy, ktoré na tom neuveriteľne ryžujú, tak na to sú. Ďakujem pekne za pozornosť.